‘আওয়ামী লীগ এখন বিএনপির ভয়ে ভীত’— বিএনপি মহাসচিব মির্জা ফখরুল ইসলাম আলমগীরের এমন বক্তব্যে তাকে ধন্যবাদ জানিয়েছেন আওয়ামী লীগের প্রভাবশালী নেতা ও সংসদ সদস্য এ কে এম শামীম ওসমান। গতকাল বিকালে নারায়ণগঞ্জের পাগলায় বাংলাদেশ অভ্যন্তরীণ নৌ পরিবহন কর্তৃপক্ষের (বিআইডব্লিউটিএ) ১০তলা স্টাফ কোয়ার্টার উদ্বোধন করার সময় তিনি বিশেষ অতিথির বক্তব্যে এ ধন্যবাদ জানান। শামীম ওসমান বলেন, মির্জা ফখরুলের বক্তব্য আংশিক সত্য। কারণ আমরা মানুষ বলেই আপনাদের ভয় পাই, নরপশু হলে ভয় পেতাম না। তবে বিএনপিকে আওয়ামী লীগ নয়, এদেশের জনগণ সত্যিই ভয় পায়। শামীম ওসমান বলেন, এদেশের মানুষের বিএনপিকে ভয় পাওয়ার কারণ— ক্যান্টনমেন্ট থেকে অবৈধ পন্থায় সৃষ্টি হওয়া এই দলের প্রতিষ্ঠাতা জিয়াউর রহমান প্রত্যক্ষ-পরোক্ষভাবে জাতির জনক বঙ্গবন্ধু শেখ মুজিবুর রহমানকে সপরিবারে হত্যার সঙ্গে জড়িত। এ দেশের শান্তিপ্রিয় মানুষ বিএনপিকে ভয় পায়। কারণ তারা ক্ষমতায় গেলে বিদেশ থেকে ট্রাকে ট্রাকে অস্ত্র নিয়ে আসে, জঙ্গিবাদের ভয়াল থাবায় দেশকে ক্ষতবিক্ষত করে, গ্রেনেড হামলা বোমা হামলা করে, আগুন দিয়ে মানুষ পুড়িয়ে মারে, একাত্তরের ঘাতক রাজাকারদের নিয়ে ক্ষমতা পরিচালনা করে। এসবই ভয় পাওয়ার প্রধান কারণ।